Primăria București are un aparat excedentar raportat la alte metropole și la bugetul administrat (860 de funcționari publici, 10 consilieri personali ai primarului, pentru 1,88 milioane de locuitori/suprafață de 228 km²), raportat la 207 angajați (69 funcționari și 138 personal contractual) la nivelul Primăriei Berlinului, digitalizată complet (pentru 3,46 milioane de locuitori/suprafață de 891,68 km², 17 sectoare), relevă datele Consiliului Național al IMM, prezentate ca reacție critică la decizia municipalității bucureștene de a înființa 19 firme proprii în diferite domenii.

"Înființarea societăților nu valorifică practicile din celelalte state membre ale U.E., unde autoritatea locală a înființat un număr foarte redus de societăți, în domenii neconcurențiale, subvenționate, pentru aspecte de mediu, sociale, administrative privind asigurarea sediilor și administrarea departamentelor, organelor autonome, companiilor publice, a entităților de drept public cu personalitate juridică și a entităților publice ale comunității locale):

- 3 societăți municipale în Viena (2,26 milioane de locuitori/suprafață de 414,65 km²);



- 7 societăți municipale în Madrid (3,16 milioane de locuitori/suprafață de 605,77 km²);

- 19 societăți municipal, 41 de organisme prestatoare de servicii publice și de interes local, A.M.R.S.P. și 2 regii autonome în București (1,88 milioane de locuitori/suprafață de 228 km²)", arată Consiliul IMM.

În urmă cu o săptămână, Consiliul General al Municipiului București (CGMB) și-a dat acordul, prin votul majorității PSD-ALDE, pentru înființarea de către Primăria Capitalei a 19 firme proprii care să presteze servicii pentru energie, iluminat public, administrarea spitalelor municipalității, baze sportive, obiective turistice, parcuri, ștranduri, spații publicitate, pază, voluntariat civil, consolidarea blocurilor, administrarea drumurilor și a parcărilor publice, tehnologia informațiilor., dar și pentru un dispecerat de servicii taximetrie.​